**RETNINGSLINJER FOR VERV SOM FOLKEVALGT – MØTEPLIKT OG FORFALL**

Kommuneloven legger opp til streng praksis for håndtering av forfall til politiske møter.

*Kommuneloven § 8-1 første ledd: Rett og plikt til å delta i møte*

Medlemmer av et kommunalt eller fylkeskommunalt folkevalgt organ plikter å delta i organets møter hvis de ikke har gyldig forfall.

*Kommuneloven § 8-2 første og annet ledd: Rett til fri fra arbeid.*

Arbeidstakere har krav på fri fra sitt arbeid når det er nødvendig på grunn av møteplikt i kommunale eller fylkeskommunale folkevalgte organer.

Arbeidstakere som har et kommunalt eller fylkeskommunalt verv på heltid eller deltid, har også rett til permisjon fra sitt arbeid i fire år eller for resten av valgperioden.

Det finnes ikke noen klar hjemmel for at kommunene på egenhånd kan innføre mer liberal praksis enn loven legger opp til. Folkevalgte, både faste medlemmer og varamedlemmer, anmodes om å holde møtedagene ledige og i utgangspunktet ikke legge ferier eller andre arrangementer til de aktuelle møtedagene.

Møteplikten innebærer plikt til å møte i tilstrekkelig tid før avsatt møtestart. Et medlem som kommer for sent til et møte i et folkevalgt organ, tar sete først når den påbegynte saken er ferdigbehandlet.

**Følgende retningslinjer gjelder for melding og behandling av søknader om forfall til politiske møter**

1. Den som har forfall til møte i et politisk organ skal selv melde fra om dette. Melding skal skje i så god tid som mulig av hensyn til innkalling av varamedlemmer, og at disse skal få rimelig tid til forberedelse. Utvalgssekretær kaller inn varamedlem umiddelbart etter mottatt forfall.
2. Forfall skal meldes skriftlig, fortrinnsvis pr e-post til utvalgssekretær eller pr. telefon. Resepsjonen kan benyttes i utvalgssekretærs fravær. Det skal alltid oppgis gyldig grunn.
3. Disse bestemmelsene gjelder også for varamedlemmer som blir innkalt, men som ikke kan møte.
4. Ved hasteinnkallinger kan det vises større fleksibilitet i vurdering av forfall enn for møter i henhold til oppsatt møteplan.

Ordfører avgjør ved tvil hva som er gyldig forfall og hvordan dette konkret skal praktiseres.

**Gyldige forfallsgrunner**

En av nedennevnte forfallsgrunner skal oppgis. Ved forfallsgrunnene velferd, bortreist eller presserende arbeid skal det gis en nærmere beskrivelse/begrunnelse.

1. *Sykdom:*

Melding pr e-post anses som tilstrekkelig. Det er ikke nødvendig med sykemelding fra lege eller ytterligere spesifisering av sykdommen. Ved langtidssykemelding skal sykemelding sendes Ringebu kommune, av hensyn til den faste politikergodtgjørelsen.

1. *Velferd:*

Bestemmelsen gjelder såkalt «sterke velferdsgrunner». Som eksempler kan nevnes barnepass og tilsvarende omsorg for pleietrengende familiemedlemmer eller store familiebegivenheter i nær familie. Egne barns skoleavslutning og tilsvarende kan også godkjennes.

1. *Bortreist:*

Bestemmelsen gjelder når særlig lang reisetid eller reiseavstand gjør det uforholdsmessig belastende å dra hjem til Ringebu for å delta i ett enkelt møte.

1. *Presserende arbeid:*

Denne årsaken skal, som det fremgår av begrepet, bare brukes i helt presserende tilfeller. Kommuneloven slår fast at «arbeidstaker har krav på fri fra arbeid i det omfang dette er nødvendig på grunn av møteplikt i kommunale eller fylkeskommunale folkevalgte organer». Melding om forfall grunnet presserende arbeid må være godt begrunnet og skal være meldt i god tid før møtet slik at begrunnelsen kan vurderes i forkant.

**Eksempler på kke-gyldige forfallsgrunner**

* Arbeid – dersom ikke presserende
* Fritidsaktiviteter
* Mindre familiebegivenheter som fødselsdager
* Middagssammenkomster

**Kontaktinformasjon**

|  |  |
| --- | --- |
| -Formannskapet-Kommunestyret-Valgstyret-Administrasjonsutvalget-Utvalg for plan og teknisk-Felles folkevalgt nemnd for vertskommunesamarbeid-Administrativt styre for interkommunale ordninger | betty.ann.stennes@ringebu.kommune.notlf.: 45 37 58 69 |
|  |  |
| -Levekårsutvalget-Ungdomsrådet-Eldrerådet -Rådet for mennesker med nedsatt funksjonsevne | tone.heggelihaugen@ringebu.kommune.notlf.: 45 37 59 02 |
|  |  |
| Utvalg for miljø, utmark og landbruk | postmottak@sor-fron.kommune.notlf.: 61 29 90 00 |
|  |  |
| Kontrollutvalget | Søstrene Åsjord ASedel@asjord.noAutorisert regnskapsførerselskaptlf.: 958 45 567 |
|  |  |
| Takstnemd for eiendomsskattKlagenemd for eiendomsskatt | gunny.beate.segelstad@ringebu.kommune.notlf.: 48 48 06 15 |
|  |  |
| Resepsjonen Ringebu rådhus | post@ringebu.kommune.notlf.: 61 28 30 00 |